《夏旱》
宋代·李石

四月旱火坤西维，湫潭百丈沧江湄。
潭中老龙帝所御，偃蹇不任世俗羁。
招呼频费香火诚，去则甚速来何迟。
炎官火伞日轮午，一尘不动天琉璃。
火光之中兴白雾，风伯鼓鞴雷奋椎。
黑云压城白昼暝。倒泻银汉倾天池。
帝勅九乌以震死，血饱龙吻纷淋漓。
再拜谓龙曷少霁，龙与我职均有司。
商霖傥可通帝梦，正直炯炯唯龙知。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。